Jongste gasontdekking 'skuif grense' – Gwede | Netwerk24
Deur Francois Williams 29 Oktober 2020 11:49
David Maynier (tweede van links), Wes-Kaapse LUR vir finansies en ekonomiese geleenthede, in Augustus in die Kaapse hawe saam met verteenwoordigers van AfriShore Drilling wat Total se boorprogram aan die Suid-Kaapse kus namens die Franse oliegroep bestuur. Dit was toe die olieboor Deepsea Stavanger in die hawe was vir 'n bemanningsaflos. Die Bourbon Calm in die agtergrond is een van die steunvaartuie.
"Ons glo sterk dit sal ons projekte verder steun om ons nasionale brandstofmaatskappy te vernuwe," het hy in 'n verklaring gesê met verwysing na die staat se strategie om PetroSA met iGas en die Strategiese Brandstoffonds te laat saamsmelt om 'n enkele nasionale oliemaatskappy te vorm.
Total se eksplorasieprojek aan die Suid-Kaapse kus sal R1,5 miljard se belegging lok, en het 195 werkgeleenthede geskep vir Suid-Afrikaanse ingenieurs, vlieëniers en mariene spesialiste, asook petroleumgeoloë en oseanograwe, het Mantashe gesê.
Hy hoop dis net die begin van nog sulke beleggings in die olie- en gaseksplorasiesektor. Volgens hom sal die wetsontwerp vir stroomop petroleumontwikkeling binnekort afgehandel word, wat regulatoriese sekerheid vir die bedryf sal gee.
David Maynier, Wes-Kaapse LUR vir finansies en ekonomiese geleenthede, het ook die nuus verwelkom. Maynier sê hy was in Augustus by toe die bemanning van Total se olieboortoring in die gebied, die Deepsea Stavanger, mekaar afgelos het.
Die jongste ontdekking is 'n vertrouensinspuiting vir die plaaslike bedryf en goeie nuus vir die Tuinroete en die Wes-Kaap se ekonomie, het Maynier gesê.
Die Deepsea Stavanger behoort aan Odfjell Drilling van Noorweë. Die boorprogram wat tussen 180 en 300 dae sou duur, word namens Total deur AfriShore Drilling bestuur.
Die term "grensverskuiwend" is laas ook ruim gebruik deur een van Mantashe se voorgangers, Susan Shabangu, toe sy in 2013 verwys het na die potensiaal vir die ontginning van skaliegas in die Karoo.